ศบค.ขอบคุณทุกกิจการที่ได้รับการผ่อนคลาย ที่ปฏิบัติตามมาตรการป้องกันการแพร่ระบาดโรคโควิด-19 พร้อมย้ำงดกิจกรรมทางศาสนาทุกประเภทในวันวิสาขบูชา
ศบค.ขอบคุณทุกกิจการที่ได้รับการผ่อนคลาย ที่ปฏิบัติตามมาตรการป้องกันการแพร่ระบาดโรคโควิด-19 พร้อมย้ำงดกิจกรรมทางศาสนาทุกประเภทในวันวิสาขบูชา นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า ชุดสายตรวจได้ออกปฏิบัติการตรวจกิจการและกิจกรรมที่ได้รับการผ่อนคลาย อาทิ ร้านอาหาร ร้านค้า และร้านตัดผม จำนวน 9,083 แห่ง พบปฏิบัติตามมาตรการ ร้อยละ 96 และไม่ปฏิบัติตาม ร้อยละ 4 ซึ่งขอบคุณที่ส่วนใหญ่ปฏิบัติตามมาตรการอย่างเคร่งครัด โดยที่ประชุม ศบค.จะติดตามตัวเลขทุกวันเพื่อประเมินสถานการณ์และเฝ้าระวังอย่างใกล้ชิด เพื่อไม่ให้กลับมาแพร่ระบาดอีกทั้งนี้ในวิสาขบูชา วันที่ 6 พฤษภาคมนี้ ให้งดกิจกรรมทางศาสนาทุกประเภทที่คนจะมารวมกลุ่มกัน ยกเว้นการประกอบกิจของสงฆ์ ซึ่งการห้ามกิจกรรมทางศาสนา ยังยึดตามคำสั่งเดิมที่งดกิจกรรมรวมกลุ่มของคนจำนวนมาก ที่สั่งมาตั้งแต่วันที่ 10 เมษายนเป็นต้นไปจนกว่าสถานการณ์จะยุติลง ส่วนกิจกรรมเวียนเทียนวันวิสาขบูชานั้นให้เวียนเทียนที่บ้าน เวลา 19.00 น. ซึ่งแต่ละวัดมีการปรับตัวตามวิถีชีวิตใหม่แล้ว